ผู้ตรวจการแผ่นดิน มีมติส่งเรื่องการถวายสัตย์ปฏิญาณของนายกรัฐมนตรี ให้ศาลรัฐธรรมนูญตีความ ชี้ ถ้อยคำไม่ครบถ้วนตามที่รัฐธรรมนูญกำหนดไว้ และละเมิดสิทธิผู้ร้อง แต่ไม่มีอำนาจสั่งให้ยุติปฏิบัติหน้าที่
นายรักษเกชา แฉ่ฉาย เลขาธิการสำนักงานผู้ตรวจการแผ่นดิน เปิดเผยว่า ผู้ตรวจการแผ่นดิน มีมติส่งเรื่องให้ศาลรัฐธรรมนูญ ตีความตามคำร้องของ นายภาณุพงศ์ ชูรักษ์ นักศึกษามหาวิทยาลัยรามคำแหง กรณี พลเอก ประยุทธ์ จันทร์โอชา นายกรัฐมนตรี และคณะรัฐมนตรี ถวายสัตย์ปฏิญาณตน ก่อนเข้าปฏิบัติหน้าที่ไม่ครบถ้วน ตามรัฐธรรมนูญมาตรา 161 ว่าเข้าข่ายเป็นการกระทำที่ขัดต่อรัฐธรรมนูญหรือไม่ เนื่องจาก พิจารณาตามคำร้องแล้วเห็นว่า แม้นายกรัฐมนตรี จะปฏิบัติครบถ้วนตามขั้นตอน และกระบวนการถวายสัตย์ปฏิญาณต่อพระมหากษัตริย์ แต่ถ้อยคำไม่ครบถ้วนตามที่รัฐธรรมนูญกำหนดไว้ อันเป็นการกระทำที่ขัดหรือแย้งต่อรัฐธรรมนูญ อันจะส่งผลให้การปฏิบัติหน้าที่ในการบริหารราชการแผ่นดิน ของนายกรัฐมนตรีและคณะรัฐมนตรี มีปัญหาเกี่ยวกับความชอบด้วยรัฐธรรมนูญ รวมถึง มีปัญหาในการคุ้มครองสิทธิและเสรีภาพของผู้ร้องเรียน อันเป็นเหตุให้ผู้ร้องเรียนได้รับความเดือดร้อนหรือเสียหาย ถึงได้ว่าเป็นการกระทำที่ละเมิดสิทธิเสรีภาพของผู้ร้องเรียน ที่รัฐธรรมนูญคุ้มครองไว้ ส่วนนายกรัฐมนตรี และคณะรัฐมนตรี จะต้องยุติการปฏิบัติหน้าที่หรือไม่ เป็นอำนาจของศาลรัฐธรรมนูญ         ส่วนคำร้องของนายศรีสุวรรณ จรรยา เลขาธิการสมาคมองค์การพิทักษ์รัฐธรรมนูญไทย และนายอัยย์ เพชรทอง เลขาธิการองค์กรปกป้องพระพุทธศาสนาเพื่อสันติภาพ ที่แม้จะเป็นคำร้องเรื่องเดียวกัน แต่เป็นการยื่นเรื่องร้องเรียนให้ตรวจสอบคนละมาตรา ซึ่งไม่ขัดต่อกฎหมาย จึงให้ยุติเรื่อง         ที่ประชุมผู้ตรวจการแผ่นดิน ยังมีมติยุติเรื่องร้องเรียน ตามคำร้องของ พลตำรวจเอก เสรีพิศุทธ์ เตมียเวส หัวหน้าพรรคเสรีรวมไทย ที่ร้องเรียน นายชวน หลีกภัย ประธานรัฐสภา กรณีการประชุมร่วมรัฐสภา เพื่อเลือกนายกรัฐมนตรี เมื่อวันที่ 5 มิถุนายน 2562 เป็นการดำเนินการที่ไม่เป็นไปตามรัฐธรรมนูญ เนื่องจาก เห็นว่า ประธานรัฐสภาดำเนินการตามรัฐธรรมนูญโดยชอบ ตามหลักเกณฑ์ที่กำหนดไว้ในมาตรา 159 วรรคสอง และไม่มีการละเมิดสิทธิเสรีภาพของผู้ร้องเรียน ซึ่งจากนี้ จะแจ้งให้ผู้ร้องเรียนทราบต่อไป